b'\n_START_ARTICLE_\nCiano vandenilis\n_START_SECTION_\nCheminis ginklas\n_START_PARAGRAPH_\nOras, kuriame yra 0,03\xc2\xa0% HCN, nu\xc5\xbeudo \xc5\xbemog\xc5\xb3 per kelias minutes. Cianido jonas blokuoja ATP sintez\xc4\x99 mitochondrijose._NEWLINE_Ciano vandenilis minimas tarp kovini\xc5\xb3 nuoding\xc5\xb3j\xc5\xb3 med\xc5\xbeiag\xc5\xb3, sukelian\xc4\x8di\xc5\xb3 bendr\xc4\x85j\xc4\xaf apsinuodijim\xc4\x85. Kadangi ciano vandenilis yra potencialus cheminis ginklas, dideliais kiekiais naudojamas pramonin\xc4\x97je gamyboje, tod\xc4\x97l gamyklos, gaminan\xc4\x8dios HCN daugiau kaip 30 t per metus, turi tai deklaruoti ir gali b\xc5\xabti tikrinamos speciali\xc5\xb3 inspektori\xc5\xb3._NEWLINE_HCN kaip kovin\xc4\x99 nuoding\xc4\x85j\xc4\x85 med\xc5\xbeiag\xc4\x85 pirm\xc4\x85 kart\xc4\x85 panaudojo Pranc\xc5\xabzijos armija 1916\xc2\xa0m. liepos 1 d. Ta\xc4\x8diau jis pasirod\xc4\x97 ma\xc5\xbeai efektyvus ir daugiau nebuvo naudojamas. Prie\xc5\xbeastys\xc2\xa0\xe2\x80\x93 Vokietijos kareiviai naudojo dujokaukes su filtrais, o HCN kaip med\xc5\xbeiaga pasirod\xc4\x97 pernelyg laki ir greitai i\xc5\xa1sisklaidanti._NEWLINE_Nepatvirtinta informacija rodo, kad Irakas gal\xc4\x97jo naudoti HCN prie\xc5\xa1 Irano kariuomen\xc4\x99 (Irako-Irano karas 1980\xe2\x80\x931988\xc2\xa0m.) ir prie\xc5\xa1 kurdus \xc5\xa1iaur\xc4\x97s Irake.\n_START_SECTION_\nMirties bausm\xc4\x97s priemon\xc4\x97\n_START_PARAGRAPH_\nKai kuriose \xc5\xa1alyse HCN naudoja duj\xc5\xb3 kamerose kaip dujinius nuodus mirties bausm\xc4\x97ms vykdyti. \xc5\xbdudomasis \xc5\xbe\xc5\xabsta per 4-10 min, retkar\xc4\x8diais\xc2\xa0\xe2\x80\x93 iki 17 min._NEWLINE_Ciano vandenil\xc4\xaf pavadinimu \xe2\x80\x9eCiklonas B\xe2\x80\x9c (Zyklon B) hitlerin\xc4\x97 Vokietija Antrojo pasaulinio karo metais naudojo \xc5\xbemon\xc4\x97ms masi\xc5\xa1kai naikinti mirties stovyklose.\n_START_SECTION_\nKenk\xc4\x97j\xc5\xb3 naikinimo priemon\xc4\x97\n_START_PARAGRAPH_\nHCN naudojamas grau\xc5\xbeikams ir kitiems svirn\xc5\xb3 kenk\xc4\x97jams naikinti gr\xc5\xabd\xc5\xb3 sand\xc4\x97liuose ir pana\xc5\xa1iose saugyklose.\n_START_SECTION_\nOrganizm\xc5\xb3 \xe2\x80\x9echeminis ginklas\xe2\x80\x9c\n_START_PARAGRAPH_\nYra duomen\xc5\xb3, kad kai kurie \xc5\xa1imtakoj\xc5\xb3 potipio nariuotakojai naudoja HCN kaip savigynos priemon\xc4\x99._NEWLINE_Gana daug gaubtas\xc4\x97kli\xc5\xb3 augal\xc5\xb3 kaupia nuodingas med\xc5\xbeiagas, tarp j\xc5\xb3\xc2\xa0\xe2\x80\x93 cianogeninius glikozidus. Pa\xc5\xbeeidus \xc5\xa1i\xc5\xb3 glikozid\xc5\xb3 turin\xc4\x8dius audinius glikozidai ima irti ir i\xc5\xa1siskiria cianido jonai. Didelius kiekius augalini\xc5\xb3 audini\xc5\xb3 su\xc4\x97dantys \xc5\xbeol\xc4\x97d\xc5\xbeiai daugiau ar ma\xc5\xbeiau apsinuodija cianidais. 100 g. obuoli\xc5\xb3 s\xc4\x97kl\xc5\xb3 gali tur\xc4\x97ti 217\xc2\xa0mg amigdalino (amygdalin), i\xc5\xa1 kurio gali i\xc5\xa1siskirti ~10\xc2\xa0mg HCN.'